Polisie in Gauteng trek 1 300 vas, lê beslag op wapens | Netwerk24
25 Julie 2021 21:00
Van die 19 vermeende transitorowers wat Vrydag in Brakpan in hegtenis geneem is. Foto: SAPD
Kapt. Mavela Masondo, polisiewoordvoerder, sê van die inhegtenisnemings sluit in 'n man wat Woensdag in Eikenhof in die suide van Johannesburg deur polisielede in sy motor van die pad afgetrek is.
"Dié verdagte is met 49 patrone betrap en in hegtenis geneem. In 'n afsonderlike voorval Donderdag is 'n 32-jarige man in die ooste van Mamelodi met 'n ongelisensieerde vuurwapen en ammunisie vasgetrek."
Ander verdagtes wat in hegtenis geneem is in verband met die besit van ongelisensieerde vuurwapens en ammunisie, sluit in twee van die mees gesoekte misdadigers in die provinsie wat die mense van Olievenhoutbosch-omgewing beroof het.
19 verdagtes is ook in 'n intelligensie-gedrewe operasie in Brakpan met vier AK-47-aanvalsgewere, drie R5-gewere, twee pistole en 'n vrag ammunisie betrap en in hegtenis geneem, sê Masondo. Hulle het vermoedelik 'n transitorooftog beplan.
Die verdagtes, waarvan sommiges reeds in die howe verskyn het, kan volgens Masondo verbind word met misdade wat wissel van moord, roof en verkragting tot die verkoop van dwelmmiddels, diefstal asook die besit van ongelisensieerde vuurwapens en ammunisie.